**Ministru kabineta noteikumu projekta
"Izglītojamo, kuri piedalās valsts aizsardzības mācības nometnē, un jaunsargu veselības aprūpes izdevumu samaksas kārtība" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akts sagatavots, lai noteiktu, kādus veselības aprūpes pakalpojumu izdevumus sedz valsts aizsardzības mācības nometņu izglītojamiem un jaunsargiem. Noteikumos paredzēts, ka segtas tiek izmaksas par vakcināciju pret ērču encefalītu, D vitamīna preparāta iegāde, kā arī tādu veselības pakalpojumu izmaksas, kas saistītas ar traumu, ko izglītojamais guvis valsts aizsardzības mācības nometnē vai Jaunsardzes nodarbībā vai pasākumā.Tiesību akts stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts " Izglītojamo, kuri piedalās valsts aizsardzības mācības nometnē, un jaunsargu veselības aprūpes izdevumu samaksas kārtība" (turpmāk – projekts) izstrādāts, izpildot Valsts aizsardzības mācības un Jaunsardzes likuma 5. panta ceturtās daļas un 20. panta deleģējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz šim spēkā bija Ministru kabineta 2015. gada 22. decembra noteikumi Nr. 770 "Noteikumi par jaunsargiem apmaksājamiem veselības aprūpes pakalpojumiem, to saņemšanas nosacījumiem un samaksas kārtību" (turpmāk – MK noteikumi Nr. 770). Šie noteikumi bija izdoti saskaņā ar Militārā dienesta likuma 17.1 panta piekto daļu un paredzēja, ka jaunsargiem tiek segti izdevumi par vakcināciju pret ērču encefalītu, kā arī segti izdevumi par D vitamīna preparāta iegādi. Tāpat arī Jaunsardzes centrs atlīdzināja izdevumus par veselības aprūpes pakalpojumiem, kas saistīti ar traumu, kas gūta Jaunsardzes nodarbībās vai pasākumos.2020. gada 3. decembrī Saeima pieņēma Valsts aizsardzības mācības un Jaunsardzes likumu, ar kuru tiek noteikta valsts aizsardzības mācības īstenošana un kas turpmāk regulēs arī visus Jaunsardzes darbības jautājumus. Vienlaikus ar šī likuma spēkā stāšanos no Militārā dienesta likuma tiek izslēgta 17.1 panta piektā daļa, kas regulē jaunatnes izglītošanu valsts aizsardzības jomā, jo šāda satura norma ietverta Valsts aizsardzības mācības un Jaunsardzes likuma normas. Attiecīgi Ministru kabinetam nepieciešams jaunā redakcijā izdot regulējumu par izdevumu atmaksāšanu par veselības aprūpes pakalpojumiem jaunsargiem, kā arī, ievērojot likuma 5. panta ceturtajā daļā noteikto, ietvert regulējumu par veselības apmaksas kārtību izglītojamiem, kuri piedalās nometnēs un kuriem ir tiesības saņemt apmaksātu veselības aprūpi. Sagatavotajā projektā jaunsargiem noteiktie veselības aprūpes pakalpojumi saglabāti MK noteikumos Nr.770 esošajā apmērā, kā arī saglabāta iedibinātā kārtība šo pakalpojumu atmaksai, kas paredz, ka Jaunsardzes centrs jaunsargam vai nepilngadīga jaunsarga likumiskajam pārstāvim izdevumus atlīdzina. Vienlaikus projektā paredzēts, ka Jaunsardzes centrs var apmaksāt veselības aprūpes pakalpojumu sniedzēja izrakstīto rēķinu, ņemot vērā, ka var būt situācijas, kad izglītojamais vai viņa likumiskais pārstāvis to nespēj uzreiz samaksāt.Paredzams, ka šāda situācija var rasties, ja persona, kas guvusi traumu, piemēram, tiks nogādāta ārstniecības iestādē ar neatliekamās palīdzības brigādi, nebūs varējusi samaksāt par sniegtajiem pakalpojumiem, bet būs vienojusies ar ārstniecības iestādi, ka tai tiek izrakstīts rēķins. Vienlaikus personai jārēķinās, ka ne visi pakalpojumu sniedzēji praktizē rēķinu izrakstīšanu, un attiecīgi personai var būt izdevumi jāapmaksā pašai pirms vai uzreiz pēc pakalpojumu saņemšanas. Savukārt, ja netiks pierādīta cēloņsakarība starp traumu un dalību valsts aizsardzības mācības nometnē vai Jaunsardzes nodarbībā vai pasākumā, vai persona traumu būs guvusi alkohola, narkotisko vai citu apreibinošu vielu iespaidā, personai rēķina apmaksa būs jāveic pašai.Gadījumos, kad šo notiekumu 2.3 un 3.4. apakšpunktā minētie pakalpojumi tiks sniegti jau pēc tam, kad tiks konstatēta cēloņsakarība starp gūto traumu un personas dalību valsts aizsardzības mācības nometnē vai Jaunsardzes nodarbībā vai pasākumā vai persona traumu nebūs guvusi alkohola, narkotisko vai citu apreibinošu vielu iespaidā, personai būs pieejams Jaunsardzes centra pieņemtais lēmums un persona to varēs izmantot, lai vienotos ar ārstniecības iestādi par pakalpojuma apmaksu noteiktā termiņā.Ierosinātā regulējuma mērķis ir nodrošināt, ka gadījumos, ja bērns vai jaunietis guvis traumu, viņš saņem visu nepieciešamo palīdzību pēc iespējas, neatkarīgi no viņa un viņu likumisko pārstāvju materiālajām iespējām, tādējādi mazinot risku nodarīt vēl lielāku kaitējumu veselībai. Vienlaikus jārēķinās, ka iespēja neveikt uzreiz samaksu par veselības aprūpes pakalpojumu saņemšanu ir atkarīga no pakalpojumu sniedzēja prakses rēķinu izrakstīšanā.Ņemot vērā, ka valsts aizsardzības mācības nometnes ir brīvprātīgas un izglītības programma tiek īstenota pēc līdzīgiem principiem kā Jaunsardzē, projektā paredzēts noteikt, ka arī nometņu izglītojamiem tiks segti izdevumi:1. par vakcināciju pret ērču encefalītu (ja vakcinācija veikta ne agrāk kā vienu gadu pirms nometnes un ne vēlāk kā nedēļu pirms nometnes);
2. D vitamīna preparāta iegādi (ja tā lietošanu pirms dalības nometnē noteikusi ārstniecības persona);
3. saistībā ar valsts aizsardzības mācības nometnē gūtu traumu;
4. izglītojamiem, kuri sasnieguši 18 gadu vecumu – par līdzmaksājumu par veselības aprūpes pakalpojumu, kas saistīts ar izziņas saņemšanu par veselības stāvokli (ne agrāk ka 3 mēnešus pirms nometnes sākuma).

Valsts aizsardzības mācības nometnēs nodarbības lielākoties plānotas ārā, tostarp arī mežainā apvidū, tādēļ izglītojamajiem nepieciešama profilaktiska vakcinācija pret ērču encefalītu. Jāņem vērā, ka valsts šobrīd nodrošina bezmaksas vakcināciju pret ērču encefalītu tikai bērniem, kuru deklarētā dzīves vieta ir valsts noteiktajās endēmiskajās teritorijās, bet valsts aizsardzības nometnēs piedalīsies jaunieši no visas Latvijas, turklāt daļa no viņiem būs sasniegusi pilngadību, attiecīgi viņiem bezmaksas vakcīnas vispārējā kārtībā nepienākas.Ņemot vērā pētījumus par D vitamīna trūkumu Latvijas iedzīvotāju vidū un šī vitamīna ietekmi uz kaulu veselību un citām funkcijām ārpus skeleta sistēmas, gadījumos, kad ārstniecības persona būs izglītojamam noteikusi tā lietošanu pirms nometnes, Jaunsardzes centrs atmaksās izdevumus par D vitamīna preparāta iegādi.Valsts aizsardzības mācības nometņu izglītojamiem tiks piemēroti tādi paši nosacījumi attiecībā uz veselības aprūpes pakalpojumu saņemšanu un apmaksas kārtību, kādi līdz šim noteikti jaunsargiem, jo šīs abas personu grupas atrodas vienādos un salīdzināmos apstākļos. Saglabāts arī līdz šim noteiktais maksimālais apmērs medicīniskās rehabilitācijas pakalpojumiem (569,15 *euro*), jo šādā apmērā medicīniskās rehabilitācijas pakalpojumi tiek segti arī, piemēram, atvaļinātajiem profesionālā dienesta karavīriem. Visos citos gadījumos izdevumi par saņemtajiem veselības aprūpes pakalpojumiem tiks segti pilnā apmērā (izņemot gadījumus, kad trauma gūta pārkāpjot drošības noteikumus, vai alkohola, narkotisko vai citu apreibinošu vielu iespaidā).Projektā Jaunsardzes centram ir noteiktas tiesības pieprasīt no veselības aprūpes pakalpojuma sniedzēja papildu informāciju, ja tā nepieciešama lēmuma pieņemšanai par veselības aprūpes pakalpojumu izdevumu atlīdzināšanu, kas saistīti ar traumām, ko izglītojamais guvis valsts aizsardzības mācības nometnē vai Jaunsardzes nodarbībā vai pasākumā. Projektā paredzētas tiesības pieprasīt izrakstu no pacienta medicīniskajiem dokumentiem, kurā būs norādīts, kad, kur trauma gūta, vai konstatēta alkohola, narkotisko vai citu apreibinošu vielu klātbūtne un kādi veselības aprūpes pakalpojumi ir nozīmēti. Šādas tiesības nepieciešamas gadījumiem, kad izglītojamais iesniedz Jaunsardzes centrā dokumentus par veikto samaksu par saņemto veselības aprūpes pakalpojumu, lai Jaunsardzes centrs varētu pārliecināties par cēloņsakarību starp gūto traumu un izglītojamā dalību valsts aizsardzības mācības nometnē vai Jaunsardzes nodarbībā vai pasākumā un vai trauma nav gūta, pārkāpjot drošības noteikumus, vai alkohola, narkotisko vai citu apreibinošu vielu iespaidā. Pamats personu datu apstrādei ir Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 9. panta 2. punkta a) un b) apakšpunkts. |
|  3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un Jaunsardzes centrs.  |
| 4. | Cita informācija | Projekta izpildi Aizsardzības ministrija nodrošinās tai piešķirto budžeta līdzekļu ietvaros.Tiesības saņemt izdevumu atmaksu par vakcināciju pret ērču encefalītu vai D vitamīna preparāta iegādi izmanto salīdzinoši neliela daļa jaunsargu. Piemēram, 2020. gadā par vakcināciju pret ērču encefalītu tika saņemti 123 iesniegumi (mazāk kā 2% no kopējā jaunsargu skaita) un kopumā Jaunsardzes centrs izglītojamiem vai viņu likumiskajiem pārstāvjiem par to atlīdzināja 4566,81 EUR. D vitamīna preparāta iegādi tika lūgts atmaksāt 9 iesniegumos un Jaunsardzes centrs kopumā atlīdzināja 107,89 EUR. 2020. gadā viens jaunsargs Jaunsardzes pasākumā guva traumu un attiecīgi Jaunsardzes centrs apmaksāja ar to saistītos izdevumus 20 EUR. Šobrīd nav iespējams precīzi prognozēt VAM nometņu izglītojamo skaitu, kuriem būs jāsedz veselības aprūpes pakalpojumu izdevumi, kā arī to, par kādiem veselības aprūpes pakalpojumiem izdevumi tiks atlīdzināti. Ņemot vērā jaunsargiem apmaksātos veselības aprūpes pakalpojuma izdevumus, papildus nepieciešamais finansējums nebūs ievērojams. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē, vai varētu ietekmēt | Projekts skar Jaunsardzes centru, pašvaldības, veselības aprūpes pakalpojumu sniedzējus un līdz 8000 jaunsargu un jauniešus, kas piedalīsies valsts aizsardzības mācības nometnēs (nākotnē 2000-3000 jauniešus gadā), kā arī viņu likumiskos pārstāvjus.  |
| 2. | Tiesiskā regulējuma ietekme uz tautsaimniecību un administratīvo slogu | Tautsaimniecība netiek ietekmēta, administratīvais slogs pašvaldībām un veselības aprūpes pakalpojumu sniedzējiem nepalielināsies, savukārt Jaunsardzes centram – pieaugs minimāli.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Noteikumu projekts "Valsts aizsardzības mācības nometņu organizēšanas un darbības kārtība", kas izsludināts 2021. gada 18. februāra Valsts sekretāru sanāksmē (prot.Nr.7, 4.§ VSS-120), nosaka kārtību, kādā tiek organizētas valsts aizsardzības mācības nometnes. Šo nometņu dalībniekiem tiek segti izdevumi par šajos noteikumos noteiktajiem veselības aprūpes izdevumiem.Aizsardzības ministrija sagatavos noteikumu projektu "Grozījumi Ministru kabineta 2018. gada 28. augusta noteikumos Nr.555 "Veselības aprūpes pakalpojumu organizēšanas un samaksas kārtība"", lai precizētu šo noteikumu 166.1.5.apakšpunktu, papildinot to ar atsauci uz izglītojamajiem, kuri apgūst valsts aizsardzības mācību.  |
| 2. | Atbildīgā institūcija | Aizsardzības ministrija |
| 3.  | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēja līdzdarboties projekta izstrādē pēc tā publiskošanas Aizsardzības ministrijas tīmekļvietnē [www.mod.gov.lv](http://www.mod.gov.lv). Minētajā tīmekļvietnē tika publicēts paziņojums par līdzdalības iespējām Projekta izstrādes procesā saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”. |
| 2. | Sabiedrības līdzdalība projekta izstrādē | Paziņojums par sabiedrības līdzdalības iespējām noteikumu projekta izstrādes procesā Aizsardzības ministrijas tīmekļvietnē www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas tika ievietots 2020. gada 22. janvārī ievietotsSabiedrības pārstāvji par to neizteica iebildumus vai priekšlikumus.  |
| 3. | Sabiedrības līdzdalības rezultāti | Sabiedrības pārstāvju viedokļi par projektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Jaunsardzes centrs.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt vai reorganizēt esošās institūcijas. Projekta izpilde tiks nodrošināta esošo cilvēkresursu ietvaros. |
| 3. | Cita informācija | Nav. |

Ministru prezidenta biedrs,

aizsardzības ministrs Artis Pabriks

Vizē:

Aizsardzības ministrijas valsts sekretārs Jānis Garisons

Liepiņa, 67335013

liene.liepina@mod.gov.lv